CELEX: 32013R0069
Language: el
Date: 2013-01-23 00:00:00
Title: Εκτελεστικός κανονισμός (ΕΕ) αριθ. 69/2013 της Επιτροπής, της 23ης Ιανουαρίου 2013 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

26.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 26/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 69/2013 ΤΗΣ ΕΠΙΤΡΟΠΉΣ
   της 23ης Ιανουαρίου 2013
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο οι δεσμευτικές δασμολογικές πληροφορίες οι οποίες εκδίδονται από τις τελωνειακές αρχές των κρατών μελών σχετικά με την κατάταξη εμπορευμάτων στη συνδυασμένη ονοματολογία και δεν είναι σύμφωνες με το δίκαιο που καθορίζει ο παρών κανονισμός να μπορούν να συνεχίσουν να αποτελούν αντικείμενο επίκλησης από τον κάτοχό τους επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Η δεσμευτική δασμολογική πληροφορία που εκδίδουν οι τελωνειακές αρχές των κρατών μελών και που δεν είναι σύμφωνη με τον παρόντα κανονισμό μπορεί να συνεχίσει να χρησιμοποιείται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Ιανουαρίου 2013.
      
         
            Για την Επιτροπή, εξ ονόματος του Προέδρου,
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Συσκευή για τη λήψη, εγγραφή ή αναπαραγωγή ήχου και εικόνας (καλούμενη «δέκτης ψηφιακών μέσων»), κυλινδρικού σχήματος, εξωτερικών διαστάσεων 13 (διάμετρος) × 19 (ύψος) cm περίπου.
                              Η συσκευή περιλαμβάνει:
                              
                                          —
                                       
                                       
                                          μικροεπεξεργαστή,
                                       
                                    
                                          —
                                       
                                       
                                          μονάδα σκληρού δίσκου των 500 GB,
                                       
                                    
                                          —
                                       
                                       
                                          οθόνη αλφαριθμητικής απεικόνισης,
                                       
                                    
                                          —
                                       
                                       
                                          δέκτη υπερύθρου για τον τηλεχειρισμό.
                                       
                                    Η συσκευή είναι εφοδιασμένη με τις ακόλουθες διεπαφές:
                              
                                          —
                                       
                                       
                                          USB,
                                       
                                    
                                          —
                                       
                                       
                                          Ethernet,
                                       
                                    
                                          —
                                       
                                       
                                          εξόδους HDMI, S-video, σύνθετου βίντεο και συνιστωσών βίντεο,
                                       
                                    
                                          —
                                       
                                       
                                          οπτική έξοδο ψηφιακού σήματος ήχου, ομοαξονική έξοδο ψηφιακού σήματος ήχου και έξοδο αναλογικού σήματος ήχου.
                                       
                                    Επίσης, είναι εφοδιασμένη με πλήκτρα χειρισμού και παραδίδεται με τηλεχειριστήριο.
                              Η συσκευή μπορεί να λαμβάνει σήματα ήχου και βίντεο σε ψηφιακή μορφή από εξωτερική πηγή (π.χ. δρομολογητή, μηχανή αυτόματης επεξεργασίας δεδομένων, ψηφιακή φωτογραφική μηχανή, μνήμη USB). Τα δεδομένα είναι δυνατόν να αποθηκεύονται στον σκληρό δίσκο της συσκευής. Τα δεδομένα αναπαράγονται σε οθόνη, τηλεοπτική συσκευή ή μέσω στερεοφωνικού συστήματος.
                              Με τη συσκευή δεν είναι δυνατή η πρόσβαση στο διαδίκτυο.
                           
                        
               
                  8521 90 00
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας (ΣΟ) και από το κείμενο των κωδικών ΣΟ 8521 και 8521 90 00.
                  Με βάση τα χαρακτηριστικά της, συγκεκριμένα τις δυνατότητες λήψης, εγγραφής και αναπαραγωγής σημάτων βίντεο από διάφορες πηγές και το μέγεθος του σκληρού δίσκου, η συσκευή θεωρείται ως βιντεοφωνική συσκευή εγγραφής ή αναπαραγωγής της κλάσης 8521.
                  Η συσκευή πρέπει επομένως να καταταχθεί στον κωδικό ΣΟ 8521 90 00 ως βιντεοφωνική συσκευή εγγραφής ή αναπαραγωγής.
               
            
                  
                              2.
                           
                           
                              Συσκευή για τη λήψη ή αναπαραγωγή ήχου και εικόνας (καλούμενη «δέκτης ψηφιακών μέσων»), κυλινδρικού σχήματος, εξωτερικών διαστάσεων 13 (διάμετρος) × 19 (ύψος) cm περίπου.
                              Η συσκευή περιλαμβάνει:
                              
                                          —
                                       
                                       
                                          μικροεπεξεργαστή,
                                       
                                    
                                          —
                                       
                                       
                                          δέκτη υπερύθρου για τον τηλεχειρισμό,
                                       
                                    
                                          —
                                       
                                       
                                          οθόνη αλφαριθμητικής απεικόνισης.
                                       
                                    Η συσκευή είναι εφοδιασμένη με τις ακόλουθες διεπαφές:
                              
                                          —
                                       
                                       
                                          USB,
                                       
                                    
                                          —
                                       
                                       
                                          Ethernet,
                                       
                                    
                                          —
                                       
                                       
                                          εξόδους HDMI, S-video, σύνθετου βίντεο και συνιστωσών βίντεο,
                                       
                                    
                                          —
                                       
                                       
                                          οπτική έξοδο ψηφιακού σήματος ήχου, ομοαξονική έξοδο ψηφιακού σήματος ήχου και έξοδο αναλογικού σήματος ήχου,
                                       
                                    
                                          —
                                       
                                       
                                          θυρίδα για σκληρό δίσκο.
                                       
                                    Επίσης είναι εφοδιασμένη με πλήκτρα χειρισμού και παραδίδεται με τηλεχειριστήριο.
                              Η συσκευή μπορεί να λαμβάνει σήματα ήχου και βίντεο σε ψηφιακή μορφή από εξωτερική πηγή (π.χ., δρομολογητή, μηχανή αυτόματης επεξεργασίας δεδομένων, ψηφιακή φωτογραφική μηχανή, μνήμη USB). Τα δεδομένα είναι δυνατόν να αποθηκεύονται σε σκληρό δίσκο ο οποίος τοποθετείται στη συσκευή μετά την εισαγωγή της. Τα δεδομένα αναπαράγονται σε οθόνη, τηλεοπτική συσκευή ή μέσω στερεοφωνικού συστήματος.
                              Με τη συσκευή δεν είναι δυνατή η πρόσβαση στο διαδίκτυο.
                           
                        
               
                  8521 90 00
               
               
                  Η κατάταξη καθορίζεται από τους γενικούς κανόνες 1, 2 στοιχείο α) και 6 για την ερμηνεία της συνδυασμένης ονοματολογίας (ΣΟ) και από το κείμενο των κωδικών ΣΟ 8521 και 8521 90 00.
                  Επειδή η συσκευή διαθέτει όλα τα απαραίτητα ηλεκτρονικά στοιχεία για την εκτέλεση των λειτουργιών εγγραφής ή αναπαραγωγής βίντεο που προβλέπονται στην κλάση 8521, εκτός από τον σκληρό δίσκο, θεωρείται, σύμφωνα με τον γενικό κανόνα 2 στοιχείο α), ότι εμφανίζει τον ουσιώδη χαρακτήρα πλήρους ή τελειωμένου προϊόντος της κλάσης 8521.
                  Η συσκευή πρέπει επομένως να καταταχθεί στον κωδικό ΣΟ 8521 90 00 ως μη πλήρης βιντεοφωνική συσκευή εγγραφής ή αναπαραγωγής.
               
            
                  
                              3.
                           
                           
                              Συσκευή για τη λήψη και επεξεργασία ήχου (καλούμενη «ψηφιακός ροοθηκευτής/streamer ήχου»), εξωτερικών διαστάσεων 19 × 9 × 8 cm περίπου.
                              Η συσκευή περιλαμβάνει:
                              
                                          —
                                       
                                       
                                          μικροεπεξεργαστή,
                                       
                                    
                                          —
                                       
                                       
                                          φθορίζουσα οθόνη κενού με ανάλυση 320 × 32 εικονοστοιχείων (pixel) σε αποχρώσεις του γκρι,
                                       
                                    
                                          —
                                       
                                       
                                          ρολόι με ξυπνητήρι επί της οθόνης,
                                       
                                    
                                          —
                                       
                                       
                                          δέκτη υπερύθρου για τον τηλεχειρισμό.
                                       
                                    Η συσκευή είναι εφοδιασμένη με τις ακόλουθες διεπαφές:
                              
                                          —
                                       
                                       
                                          Ethernet,
                                       
                                    
                                          —
                                       
                                       
                                          ασύρματο Ethernet,
                                       
                                    
                                          —
                                       
                                       
                                          οπτική έξοδο ψηφιακού σήματος ήχου, ομοαξονική έξοδο ψηφιακού σήματος ήχου και έξοδο αναλογικού σήματος ήχου,
                                       
                                    
                                          —
                                       
                                       
                                          υποδοχή σύνδεσης ακουστικών.
                                       
                                    Η συσκευή παραδίδεται με τηλεχειριστήριο.
                              Η συσκευή μπορεί να λειτουργεί είτε αυτοτελώς συνδεόμενη με το διαδίκτυο [χωρίς μηχανή αυτόματης επεξεργασίας δεδομένων (ΑΕΔ)] είτε μέσω λογισμικού που εκτελείται σε μηχανή ΑΕΔ.
                              Η συσκευή είναι ικανή να αναπαράγει αρχεία ήχου αποθηκευμένα σε μηχανή ΑΕΔ ή από οιονδήποτε διαδικτυακό ραδιοφωνικό σταθμό.
                           
                        
               
                  8519 89 19
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας (ΣΟ) και από το κείμενο των κωδικών ΣΟ 8519, 8519 89 και 8519 89 19.
                  Με βάση τα χαρακτηριστικά της, η συσκευή είναι σχεδιασμένη για τη λήψη και την επεξεργασία ήχου, απευθείας από το διαδίκτυο ή από μηχανή ΑΕΔ, σε διάφορες συσκευές μετάδοσης ήχου.
                  Η συσκευή πρέπει επομένως να καταταχθεί στον κωδικό ΣΟ 8519 89 19 ως άλλη συσκευή αναπαραγωγής ήχου, χωρίς ενσωματωμένη διάταξη εγγραφής ήχου.